
סדר היום:  תיקון טעות בחוק ההסדרים במשק המדינה (תיקוני חקיקה להשגת יעדי התקציב 
                    והמדיניות הכלכלית לשנת הכספים 2002), התשס"ב-2002. 
	


נכחו:

חברי הוועדה:	ישראל כץ – מ"מ היו"ר
			משה גפני




יועצת משפטית:  אנה שניידר	
                                
ע/ליועצת המשפטית:  שגית אפיק

יועצת כלכלית:	סמדר אלחנני

קצרנית:		מזל כהן





תיקון טעות בחוק ההסדרים במשק המדינה (תיקוני חקיקה להשגת יעדי  התקציב
והמדיניות הכלכלית לשנת הכספים 2002), התשס"ב-2002

היו"ר ישראל כץ:

	 אני פותח את הישיבה על מנת לדון בבקשת יושב ראש הכנסת בדבר תיקון טעות בחוק ההסדרים במשק המדינה (תיקוני חקיקה להשגת יעדי התקציב והמדיניות הכלכלית לשנת הכספים 2002), התשס"ב-2002. 

	גב' אנה שניידר, בבקשה.

אנה שניידר:

	על פי סעיף 10א לפקודת סדרי שלטון ומשפט, אם נתגלתה טעות בהצעת חוק והדבר מתגלה לפני פרסומו של החוק, הפרוצדורה היא שיושב-ראש הכנסת מפנה את תשומת לבה של הוועדה, שהכינה את החוק, על הטעות, ואם הוועדה מאשרת שמדובר בפליטת קולמוס, טעות טכנית וכו', ומליאת הכנסת מצביעה על כך, החוק מתפרסם כבר לאחר שתוקנה הטעות. 

	בחוק ההסדרים לשנת 2002, בסעיף 33 הוחלט על הקפאת חוק הדיור הציבורי עד 31 בדצמבר 2004, כשההקפאה היא מ-1 בינואר 2002. בסעיף 35 נאמר: "לא יהא אדם זכאי להטבות על פי חוק הדיור הציבורי בתקופה שמיום 1 בינואר 2002 ועד ליום פרסומו של החוק." זה מה שצריך להיות כדי לכסות את התקופה מ-1 בינואר עד יום פרסומו של החוק. בטעות כתבנו: מיום ו' בטבת התשס"ב, במקום י"ז בטבת התשס"ב, שזה התאריך העברי המתאים ל-1 בינואר 2002. דבר נוסף, בטעות כתבנו "עד יום תחילתו של חוק זה" במקום "עד יום פרסומו של חוק זה", ואם כתוב "תחילתו" אין לזה משמעות כי זה כאילו מ-1 בינואר עד 1 בינואר. מדובר במפורש בפליטת קולמוס. אני מבקשת שהוועדה תאשר את תיקון הטעות. 

היו"ר ישראל כץ:

	אנחנו מאשרים את תיקון הטעות ותטפלו בזה בהתאם לפרוצדורה. 

	תודה רבה, ישיבה זו נעולה.

